‘এখন তো বিদায়ের সময় চলে এসেছে’, কটাক্ষ দিলীপ ঘোষের

ওয়েব ডেস্ক : সামনেই বাংলায় বিধানসভা নির্বাচন (West Bengal Assembly Election 2026)। তার আগেই বঙ্গে উত্তাপ বাড়ছে। বুধবার রাজনৈতিকভাবে গুরুত্বপূর্ণ সিঙ্গুরে সভা করেছেন মুখ্যমন্ত্রী মমতা বন্দ্যোপাধ্যায় (Mamata Banerjee)। সেখান থেকে ঘাটাল মাস্টার প্ল্যানেরও উদ্বোধন করেছেন তিনি। বাংলার বাড়ি (গ্রামীণ)-২ প্রকল্পের প্রথম কিস্তির টাকাও বিলি করেছেন তিনি। ওই মঞ্চ থেকে একাধিক প্রকল্পের উদ্বোধনও করা হয়। কিন্তু সেই সিঙ্গুর (Singur) নিয়ে মমতাকে কটাক্ষ করলেন দিলীপ ঘোষ (Dilip Ghosh)।

সাংবাদিকদের প্রশ্নে বিজেপি নেতা বলেন, “সেখানেই শেষ হবে সিঙ্গুরে (Singur)। কালকে উনি বলে এসেছেন এই হবে, ওই হবে, তাই হবে, এত হাজার লোকের চাকরি হবে। ১৫ বছর তিনবার ক্ষমতায় থাকার পরও যদি কোনও চাকরি না হয়, শিল্প না হয়, এখনও লোককে আশ্বাস দিচ্ছেন প্রতিশ্রুতি দিচ্ছেন। কবে করবেন? এখন তো বিদায়ের সময় চলে এসেছে।”

আরও খবর : ‘কৃষিজমি দখল নয়, কৃষিও চলবে শিল্পও চলবে’, সিঙ্গুর থেকে বার্তা মমতার

মূলত, সিঙ্গুর (Singur) হল বঙ্গ রাজনীতিতে একটি গুরুত্বপূর্ণ এলাকা। ২০১১-এর বিধানসভা ভোটে রাজ্য রাজনীতির পট পরিবর্তনে বড় ভূমিকা নিয়েছিল সিঙ্গুর। সিঙ্গুরকে কেন্দ্র করে লড়াই চলেছিল সিপিএম বনাম তৃণমূল কংগ্রেসের। বামেদের ৩৪ বছরের গদি টলিয়ে দিয়েছিলেন বিরোধী দলনেত্রী মমতা বন্দ্যোপাধ্যায় (Mamata Banerjee Singur)। আর সেই সিঙ্গুর নিয়ে ফের উত্তাপ বাড়ছে। দিলীপ ঘোষ বলেছেন, মুখ্যমন্ত্রী প্রতিশ্রুতি দেওয়ার পরেও সিঙ্গুরে মানুষের চাকরি হচ্ছে না। শিল্পও নেই। কিন্তু বুধবার, রাজ্যের ২০ লক্ষ উপভোক্তাকে বাংলার বাড়ি প্রকল্পের প্রথম কিস্তির ৬০,০০০ টাকা বিলি করা হয়। তার জন্য রাজ্যের ব্যয় হবে ২৪ হাজার ১৮০ কোটি টাকা। এই মঞ্চ থেকেই মোট ১০৭৭ টি প্রকল্পের উদ্বোধন হয়। যার অর্থমূল্য ৫৬৯৪ কোটি টাকা। ৬১৬ টি প্রকল্পের শিলান্যাস যার অর্থমূল্য ২১৮৩ কোটি টাকা।

অন্যদিকে সম্প্রতি নির্বাচনের আগে ফের একবার বঙ্গে এসেছিলেন প্রধানমন্ত্রী নরেন্দ্র মোদি (Narendra Modi)। সিঙ্গুরের ‘টাটার মাঠে’ সভা করেছিলেন তিনি। কিন্তু সেখান থেকে সিঙ্গুরে শিল্প নিয়ে তেমন কিছু বলতে শোনা যায়নি প্রধানমন্ত্রীকে। কিন্তু সিঙ্গুরে একাধিক শিল্পের উদ্বোধন করেন মুখ্যমন্ত্রী।