‘ভোটের পর মোদিকেও জয় বাংলা বলতে হবে’, চাপড়া থেকে সিঙ্গুরের বার্তার পালটা চ্যালেঞ্জ অভিষেকের

কলকাতা: রবিবার সিঙ্গুর (Singur) থেকে বাংলায় রাজনৈতিক পরিবর্তনের ডাক দিয়েছিলেন প্রধানমন্ত্রী নরেন্দ্র মোদি (Narendra Modi)। সেই বার্তার তীব্র পালটা দিলেন তৃণমূল কংগ্রেসের (TMC) সর্বভারতীয় সাধারণ সম্পাদক অভিষেক বন্দ্যোপাধ্যায় (Abhishek Banerjee)। নদিয়ার (Nadia) চাপড়ার জনসভা থেকে স্পষ্ট চ্যালেঞ্জ ছুঁড়ে তিনি বলেন, বাংলায় সরকারের পরিবর্তন নয়, পরিবর্তন হবে বিজেপির নেতাদের। অভিষেকের কথায়, “ভোটের পর মোদিকেও জয় বাংলা বলতে হবে।”

২০২৬ সালের বিধানসভা নির্বাচনকে সামনে রেখে রাজ্যে প্রচার-ঝাঁপ তুঙ্গে। একদিকে জেলা জেলায় রণসংকল্প সভা করে তৃণমূল কর্মীদের চাঙ্গা করছেন অভিষেক বন্দ্যোপাধ্যায়, অন্যদিকে বিজেপির সংগঠন মজবুত করতে খোদ প্রধানমন্ত্রী নরেন্দ্র মোদি একের পর এক কর্মসূচি করছেন বাংলায়। রবিবার সিঙ্গুরে একাধিক সরকারি প্রকল্পের শিলান্যাস ও উদ্বোধনের পাশাপাশি রাজনৈতিক সভা করেন মোদি। সেই সভা থেকেই তৃণমূল সরকারকে উৎখাতের ডাক দিয়ে তিনি বলেন, তৃণমূল ক্ষমতায় থাকলে বাংলায় শিল্প ও কর্মসংস্থান সম্ভব নয়।

আরও পড়ুন: ধ্রুপদী মর্যাদা থেকে দুর্গাপুজোয় ইউনেসকো স্বীকৃতি, সিঙ্গুরে ‘বাঙালি অস্মিতা’য় শান মোদির

চাপড়ার সভা থেকে সেই বক্তব্যের কড়া জবাব দেন অভিষেক। তিনি বলেন, “আপনি ঠিকই বলেছেন, পরিবর্তন দরকার। কিন্তু পরিবর্তন হবে আপনাদের। বাংলার সরকার নয়, বিজেপির নেতাদের পালটাতে হবে।” বিজেপিকে আক্রমণ করে অভিষেক আরও বলেন, যারা একসময় ‘জয় শ্রীরাম’ বলে সভা শুরু করত, তারা এখন ভোটের অঙ্কে ‘জয় মা কালী, জয় মা দুর্গা’ বলতে বাধ্য হচ্ছে। তাঁর দাবি, বিজেপির এই অবস্থানই প্রমাণ করে বাংলার সংস্কৃতির সামনে তাদের মাথা নত করতে হচ্ছে।

সভা থেকে বিজেপির বিরুদ্ধে ‘বাঙালি অস্মিতা’ রক্ষার ডাকও দেন অভিষেক বন্দ্যোপাধ্যায়। স্পষ্ট ভাষায় বলেন, “বিজেপির জল্লাদদের কাছে বাংলা কখনও মাথা নত করবে না।” ভোটের মুখে সিঙ্গুর ও চাপড়ার এই পালটা-পালটা বার্তা যে রাজ্য রাজনীতির উত্তাপ আরও বাড়াবে, তা বলাই বাহুল্য।