‘দমকলমন্ত্রীকে জেলে যাওয়া উচিত’, আক্রমণ অধীরের

ওয়েব ডেস্ক : সম্প্রতি সোনারপুর উত্তর বিধানসভা কেন্দ্রের নাজিরাবাদে (Nazirabad) ঘটে গিয়েছিল ভয়াবহ ঘটনা। গত সোমবার মাঝরাতে অগ্নিকাণ্ডের ঘটনা ঘটেছিল সেখানে। সেই ঘটনায় প্রাণ হারিয়েছেন অনেকে। এবার এ নিয়ে তৃণমূলকে কড়া ভাষায় আক্রমণ করলে কংগ্রেস নেতা অধীর রঞ্জন চৌধুরী (Adhir Ranjan Chowdhury)। এই ঘটনার জন্য দমকলমন্ত্রীকে জেলে যাওয়া উচিত বলেও আক্রমণ করেছেন তিনি।

এদিন সাংবাদিক সম্মেলন থেকে অধীর বলেন, কলকাতায় (Kolkata) জলাজমিকে বেআইনিভাবে ভরাট করে গোডাউন তৈরি করা হচ্ছে। নিময়, লাইসেন্স, অডিট কিছু লাগবে না, তৃণমূল নেতাদের পকেটে পয়সা দিলেই সব হয়ে যাচ্ছে। তিনি অভিযোগ করেন, নাজিরাবাদের ওই গোডাউনের মালিক তৃণমূলের সঙ্গে জড়িত বা টাকা খাইয়ে ওই গোডাউন তৈরি করেছে। বাংলার গবীর শ্রমিকরা মারা গিয়েছেন, কিন্তু সেখানে মুখ্যমন্ত্রী মমতা বন্দ্যোপাধ্যায় (Mamata Banerjee) যাননি বলেও অভিযোগ করেছেন কংগ্রেস নেতা।

অন্যদিকে, মুখ্যমন্ত্রী মৃতদের জন্য নানান রেট তৈরি করে রেখেছেন বলে আক্রমণ করেছেন তিনি। নাজিরাবাদের এই ঘটনায় অধীর কড়া ভাষায় বলেন, “দমকলমন্ত্রীকে ঘাড় ধাক্কা দিয়ে জেলে পোড়া উচিত। যাঁরা গোডাউনের লাইসেন্স দিয়েছেন তাঁদের যাবজ্জীবন সাজা হওয়া উচিত।”

আরও খবর : তৃণমূলে খগেন মুর্মুর প্রথম স্ত্রী! দলীয় পতাকা দিলেন ব্রাত্য, বীরবাহা

এদিন এসআই নিয়েও বলতে শোনা যায় কংগ্রেস নেতাকে। তিনি বলেন, এসআইআর (SIR) হল আদতে মানুষের সমস্যা বাড়ানোর একটি প্রক্রিয়া। এ কথা কংগ্রেস সাংসদ রাহুল গান্ধী আগে থেকেই বলে আসছেন। কিন্তু এই প্রক্রিয়া নিয়ে তৃণমূল ও বিজেপির টানাপোড়েনে সাধারণ মানুষ হয়রান হচ্ছে বলে অভিযোগ করেছেন তিনি। অধীর আরও বলেন, ‘পুরো এসআইআর প্রক্রিয়া তৃণমূল সরকারের প্রশাসনের হাতে। অথচ তারাই জায়গা জায়গায় বিক্ষোভ করে দেখাতে চাইছে যে, তারা মানুষের ভোটাধিকার নিয়ে চিন্তিত’।

এদিন মুখ্যমন্ত্রী মমতা বন্দ্যোপাধ্যায় সভা করেন সিঙ্গুরে (Singur)। সেখানে একাধিক শিল্পের শিলান্যাস করেন তিনি। তবে সিঙ্গুরে শিল্প না হওয়া নিয়ে মমতাকে এদিন আক্রমণ করেছেন প্রবীণ কংগ্রেস নেতা। সঙ্গে তিনি আক্রমণ করে বলেছেন, সিঙ্গুরকে বেচে রাজ্যে ক্ষমতায় এসেছেন মমতা।